ועדת הכלכלה, כנסת 23, פרוטוקול מספר 94, 2020-10-25 11:30

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: 25 באוקטובר 2020, ז' בחשוון התשפ"א.

יעקב מרגי: הצעת תקנות הנמלים (מעגנות) (תיקון), התשפ"א–2020.

יעקב מרגי: משרד התחבורה, איתנו?

יעקב מרגי: רוצים לומר לנו מה זה?

סיגלית ברקאי: למעשה תקנות הנמלים (מעגנות) מסדירות את מכלול הפעילות של המעגנות במדינת ישראל והנמלים הקטנים יותר.

סיגלית ברקאי: תקנות הנמלים (מעגנות) נקבעו ב-2010.

יעקב מרגי: מה זה מעגנות?

יעקב מרגי: אני מאמין שאם נשארו, 80% מאזרחי מדינת ישראל שעכשיו צופים בנו, שלא עושים כלום, הם לא יודעים, תסבירי להם.

סיגלית ברקאי: הנמלים במדינת ישראל למעשה נחלקים לנמלים המסחריים הגדולים, שזה נמלי חיפה, אשדוד ואילת - -

אהרון זיסו: חדרה וקצא"א.

סיגלית ברקאי: - - חדרה וקצא"א, נכון, שמשם נעשית מרבית הפעילות המסחרית של יבוא ויצוא, של מטענים וכו'.

סיגלית ברקאי: לאורך החופים יש גם נמלים קטנים יותר, שהם בגדר מעגנה, הם נמלים קטנים, בעיקר לכלי שיט קטנים.

יעקב מרגי: מה שאנחנו קוראים לו "מרינות".

יעקב מרגי: אוהבים לקרוא להם "מרינות".

אהרון זיסו: מרינה זה בלעז, מעגנה זה בעברית.

סיגלית ברקאי: התקנות האלה מסדירות את כל מכלול הפעילות של המעגנה עצמה: חובות, זכויות, זכויות למעשה של העוגנים וכו'.

סיגלית ברקאי: משנת 2010 למעשה חלף קצת זמן והתעוררו עניינים ספציפיים שהיה צורך לעשות בהם איזו הסדרה מחודשת.

סיגלית ברקאי: ומכאן התיקון.

יעקב מרגי: נתחיל להקריא ונפתח לדיון אם יש לנו אורחים בזום.

יעקב מרגי: בבקשה.

מרב תורג'מן: אני ארצה, ברשותך, להפנות את תשומת לב הוועדה.

מרב תורג'מן: האם תוכלי בבקשה להפנות אותנו לפסקאות שבסעיף ההסמכה, בסעיף 60, מכוח איזה פסקאות?

סיגלית ברקאי: בעיקר סעיף 60(1), סעיף הבטיחות, שנוגע לבטיחות במעגנה.

מרב תורג'מן: זאת אומרת פסקה (1)?

סיגלית ברקאי: 60(1).

סיגלית ברקאי: יש שם כמה פסקאות, אם אני זוכרת.

סיגלית ברקאי: אין לפניי את החוק כרגע.

מרב תורג'מן: פסקה (י)? "שמירתם ובטיחותם של כלי שיט"?

סיגלית ברקאי: כן.

סיגלית ברקאי: זה בעיקר.

מרב תורג'מן: תסבירי את זה בבקשה.

סיגלית ברקאי: לסיים גם את 2?

יעקב מרגי: תסיימי את 2 ותסבירי את הכול.

יעקב מרגי: תסבירי לנו את תקנה 1.

סיגלית ברקאי: לגבי התקנה הראשונה, כפי שאמרנו, בשנת 2011 היה תיקון של חוק הגנת הסביבה (סמכויות פיקוח ואכיפה), והתיקון הזה יצר איחוד של סמכויות ופירוט של כל הסמכויות של המשרד להגנת הסביבה לעניין המפקחים שלהם, ובהתאמה המפקחים שהיו במסגרת פקודת מניעת זיהום הים בשמן, למעשה הסמכויות שלהם נקבעו במסגרת אותו החוק, ולכן אנחנו צריכים עכשיו לעשות התאמה בין ההגדרה שיש לנו להגדרה שיש.

יעקב מרגי: כלומר, מתאימים את התקנות.

סיגלית ברקאי: כן.

סיגלית ברקאי: אנחנו מתאימים את גורמי הסמכות.

מרב תורג'מן: הגורמים המפקחים למניעת זיהומי הים, הם כבר הוסמכו היום?

סיגלית ברקאי: כן.

סיגלית ברקאי: הם מוסמכים היום מבחינת החוק.

סיגלית ברקאי: מבחינת החוק למיטב ידיעתי הם מוסמכים.

סיגלית ברקאי: העניין היה שהיום, מה שקורה, שהמפקחים היחידים שנשארו במסגרת החוק למניעת זיהום הים בשמן זה מפקחים שהם לא עובדי המשרד להגנת הסביבה, ואנחנו רצינו להחיל גם את העובדים עצמם כי הם העיקריים בהגדרה הזאת.

יעקב מרגי: האם יש התייחסויות לאורחים שלנו בזום?

איריס שליט: בוקר טוב, אני סגנית היועצת המשפטית במשרד להגנת הסביבה, ואני הרפרנטית של היחידה הארצית להגנת הסביבה הימית, והנושא הזה בטיפולי.

איריס שליט: מה שסיגלית אמרה הוא נכון ומדויק.

איריס שליט: ב-2011 מה שעשינו במשרד זה שאספנו את כל מקורות הסמכות להסמכת מפקחים מכלל החוקים השונים ואיחדנו אותם לתוך חוק אחד, ובחוק הזה גם נקבעה הגדרה של מפקח הגנת הסביבה וגם נקבעו הסמכויות שלו, סמכויות פיקוח וסמכויות אכיפה.

איריס שליט: מה שזה אומר שכאשר מסתכלים היום בפקודה למניעת זיהום ים בשמן, שהיא הייתה מקור הסמכות, זה לא מאפשר יותר להפנות אליה.

איריס שליט: זה מאפשר להפנות אליה רק ביחס למפקחים למניעת זיהום ים בשמן, מפקחים של משרדים אחרים או של רשות הספנות והנמלים.

איריס שליט: ככל שאנחנו רוצים שיהיו סמכויות למפקחים של המשרד שלנו, ההגדרה חייבת להיות תואמת את ההגדרה שנמצאת בחוק הגנת הסביבה (סמכויות פיקוח ואכיפה).

איריס שליט: במובן הזה בהחלט סיגלית צודקת.

איריס שליט: יש נושא נוסף שאנחנו צריכים להשלים את הטיפול בו.

איריס שליט: אני מתואמת בעניין עם סיגלית.

איריס שליט: אנחנו אמורים לקיים על זה גם איזו ישיבה, כי צריך להכניס את תקנות הנמלים (מעגנות) לתוך התוספת בחוק הגנת הסביבה, כדי שיהיה ברור שהמפקחים בהחלט יכולים לעשות שימוש בסמכויות הפיקוח והאכיפה שלהם גם לעניין תקנות המעגנות.

סיגלית ברקאי: בהמשך למה שאיריס אמרה, זה נושא שאנחנו דנים עליו איתם עכשיו.

סיגלית ברקאי: הוא פשוט לא נוגע לעניין הזה, אבל הוא אכן קרוב.

סיגלית ברקאי: הוא יטופל בהמשך.

יעקב מרגי: האם יש עוד הערות?

יעקב מרגי: אין הערות.

יעקב מרגי: נצביע על תיקון תקנה 1 ו-2.

יעקב מרגי: מי בעד?

יעקב מרגי: אושרו.

יעקב מרגי: אין מתנגדים.

יעקב מרגי: אין נמנעים.

יעקב מרגי: תקנות 1 ו-2 אושרו.

מרב תורג'מן: אני רואה שבתקנה 2 אין כותרת שוליים.

סיגלית ברקאי: עכשיו ראיתי.

סיגלית ברקאי: זה צריך להיות א' ו-ב' למעשה, ואז המספור יהיה 2 ו-3.

יעקב מרגי: חוץ מהתקנות האלה, חוץ מהתאמה של הגדרות, יש תיקונים מהותיים שלא היו?

סיגלית ברקאי: עוד שני תיקונים.

יעקב מרגי: בבקשה.

סיגלית ברקאי: זה אותו תיקון כמו התיקון של ההגדרה.

יעקב מרגי: אני אפילו לא מעיז לשאול אם יש הערות.

יעקב מרגי: מי בעד התיקון?

יעקב מרגי: אושר

יעקב מרגי: אין מתנגדים.

יעקב מרגי: אין נמנעים.

יעקב מרגי: התיקון אושר.

יעקב מרגי: תסביר לי את הרציונל.

אהרון זיסו: אני מרכז בכיר תפעול מעגנות ברשות הספנות.

אהרון זיסו: בתקנות שתקפות כבר היום יש חובה להחזיק סירת שירות.

אהרון זיסו: אפיון סירת השירות שהיה בעת התקנת התקנות היה מאוד ישן, לא תאם למעגנות, ובפועל לא היו סירות שירות מתאימות לשירות במעגנה.

אהרון זיסו: ההגדרות היו לסירה מאוד מאוד גדולה, שלא יכלה לתפקד במעגנה.

אהרון זיסו: התוצאה, השורה התחתונה שהמעגנות עבדו, אבל לא היו סירות שירות שיכלו לתת את השירות שאנחנו דורשים ומצפים.

יעקב מרגי: מה אתם דורשים מסירת השירות?

אהרון זיסו: עשינו אפיון ביחד עם מנהלי המעגנות, ביחד עם רשויות הכיבוי, ואפיינו סירת שירות שיודעת לתת מענה לסיוע בחילוץ, בכיבוי אש, בשאיבה, בגרירה, שהממדים שלה כאלה שהיא יכולה לתפקד במעגנה מבחינת הגודל, ומבחינת היכולות הטכניות שלה יודעת לתת מענה למגוון של צרכים במעגנה, גם לשמש את צוות המעגנה לעבודה השוטפת היומיומית בתחזוקה וגם לתת מענה לשריפות, הצפות, חילוץ, גרירה.

יעקב מרגי: עד היום זה לא היה, אתה אומר?

אהרון זיסו: עד היום לא הייתה סירה שידעה לתת מענה לכל המגוון הזה.

אהרון זיסו: לכל מעגנה היה משהו אחר, בלי יכולות כיבוי ללא יוצא מן הכלל.

אהרון זיסו: חלק יכלו לגרור, חלק לא, חלק היו יכולות לחלץ, חלק לא.

יעקב מרגי: האם יש תקן להגדרה של מעגנה?

יעקב מרגי: כמה סירות?

יעקב מרגי: איך?

יעקב מרגי: מה?

יעקב מרגי: מו?

אהרון זיסו: כל מעגנה היה שונה בהתאם למה שאושר בהיתר ההקמה שלה, וחלקן כבר בנות אלפי שנים, עכו ויפו למשל, חלק חדשות יותר, ממחצית שנות ה-90.

אהרון זיסו: אין תקן שאומר איך תיראה מעגנה.

אהרון זיסו: לא קיים דבר כזה.

אהרון זיסו: כל אחת היא בהתאם לתא השטח שהוקצה והיא הוקמה.

יעקב מרגי: לא משנה מה גודלה, תחייב אותה בסירת שירות?

אהרון זיסו: נכון.

אהרון זיסו: זה בדיוק מה שעשינו עם תקנות המעגנות.

אהרון זיסו: עד 2010 גם לא היו תקנים מחייבים לשירות שהמעגנה צריכה לתת לעוגנים, והחובות של העוגנים כלפי המעגנה.

אהרון זיסו: זה בדיוק מה שעשו תקנות המעגנות והסדירו את מערכת היחסים הזאת.

אהרון זיסו: עכשיו אנחנו משלימים קטע שהיה פער, לקחנו את סירת השירות שלא הייתה מוגדרת כהלכה, עשינו אפיון טכני מפורט ביחד עם המעגנות, ביחד עם רשויות הכיבוי, ובפועל היום לרוב המעגנות כבר יש את הסירה שעליה אנחנו מדברים כאן.

אהרון זיסו: ברוב המוחלט של המעגנות היא כבר קיימת, רק שאנחנו באים להסדיר פה את האפיון, החובה להחזיק סירה שתעמוד באפיון ואת החובה לאייש אותה, כדי שהיא תדע לתת שירות בעיקר שעות פעילות המעגנה.

יעקב מרגי: אין פעילות אחרי רדת החשיכה?

אהרון זיסו: בוודאי שיש.

יעקב מרגי: פה חייבת אותה עד שקיעת החמה.

אהרון זיסו: נכון.

אהרון זיסו: יש לזה משמעויות של עלויות לא קלות על המעגנות, גם על רכש הסירה ובעיקר על התפעול שלה.

אהרון זיסו: 95% מפעילות המעגנה מתבצעת בשעות האור.

יעקב מרגי: שאלה כללית כאזרח.

יעקב מרגי: האם מותר לגור במעגנה?

אהרון זיסו: אין איסור בתקנות.

אהרון זיסו: יש מדיניות של כל מעגנה.

אהרון זיסו: יש כאלה שמעודדים את זה, יש כאלה שלא.

אהרון זיסו: יכולים מנהלי המעגנות לעלות ולהגיד לך את הדעה של החברה שלהן.

יעקב מרגי: עוד מעט נשמע כל מיני בעלי דעות.

יעקב מרגי: להגנת הסביבה אולי יש מה לומר על זה.

אהרון זיסו: יכול להיות.

אהרון זיסו: אין איסור לגור בכלי השיט.

אהרון זיסו: יש מדיניות שנקבעת, כל אחת בפני עצמה.

אהרון זיסו: יש מעגנות שחיים בהן יותר אנשים בכלים, יש כאלה שכמעט ולא.

אהרון זיסו: זה משתנה.

יעקב מרגי: הערות.

סיגלית ברקאי: צריך אולי רק להוסיף שגם מעבר לשעות האלה זה לא שאין פתרון.

סיגלית ברקאי: יש אפשרות לפנות לרשות הכבאות.

סיגלית ברקאי: אפשר לתקשר עם הגורמים היבשתיים.

סיגלית ברקאי: לאור ההשלכות של הטלת החובה הזאת על המעגנה היטלנו את זה במגבלות.

יעקב מרגי: מאחר שהפרוטוקול לא יכול להשתתף בדיון, וכתבת עד "שקיעת החמה", יצרת שאלה.

יעקב מרגי: נשאלה שאלה, נתתם תשובה.

סיגלית ברקאי: הכול בסדר.

סיגלית ברקאי: אני רק מנסה להסביר שזה שהתקנות מטילות חובה על המעגנה רק עד שקיעת החמה, זה לא אומר ששאר המוסדות במדינת ישראל לא מתקיימים.

יעקב מרגי: הערות?

יעקב מרגי: בבקשה.

יעקב מרגי: מי איתנו בזום שרוצה להעיר?

גיורא קדר: קודם כול, אני מייצג פה את הפורום לקידום השיט, שהוא בעיקרון גוף של המשתמשים.

גיורא קדר: במקצועי אני סוכן ביטוח, כך שאני מכיר היטב את מה שרוני זיסו תיאר, ואנחנו באופן עקרוני מברכים על היוזמה.

גיורא קדר: זה דבר חשוב.

גיורא קדר: כבוד היושב-ראש קלע למטרה והתייחס לנושא של שעות הלילה.

גיורא קדר: רוב השריפות הגדולות לצערי באמת קרו בשעות הלילה, ואנחנו לא מסכימים עם מה שטען רוני בקטע של העלויות הגבוהות.

גיורא קדר: גם בנושא של המגורים במרינה קלע כבוד היושב-ראש.

גיורא קדר: יש הרבה מאוד אנשים שגרים במרינה, הם בעלי מקצוע, ולדעתנו אפשר תמורת סכום נמוך מאוד לגייס אותם ככוננים.

גיורא קדר: כמובן גם אפשר להפעיל את השיטור הימי.

גיורא קדר: כפי שידוע, השיטור פועל תמורת שכר כזה או אחר בשירות גורמים אזרחיים, מה גם שפה מדובר ברוב המקרים בגורמים מוניציפליים, ממלכתיים, ואפשר גם אותם לגייס.

גיורא קדר: אנחנו חושבים שהנושא הזה חייב למצוא פתרון גם לאחר שעות החשיכה, אבל עדיין על הרעיון כולו אנחנו מברכים.

גיורא קדר: עד כאן.

יעקב מרגי: תודה רבה לך.

יעקב מרגי: ד"ר יובל ארבל.

יובל ארבל: הייתה לי בקשת הבהרה מהיועצת המשפטית איריס שליט.

יובל ארבל: התכתבתי איתה, היא הסבירה לי.

יובל ארבל: תודה רבה.

יעקב מרגי: עכשיו נפגעתי ברמה האישית.

יעקב מרגי: ..

יעקב מרגי: אתה פה, כבר הזמנתי אותך, תציג את עצמך, תגיד מה זה היה.

יובל ארבל: רציתי שיהיה ברור מהן הסמכויות היום של המפקחים למניעת זיהום ים של היחידה להגנת הסביבה הימית, ומה עוד צריך על מנת שבאמת תהיה להם סמכות פיקוח ואכיפה במעגנות.

יובל ארבל: אני מבין שהנושא הזה לא מוסדר עד הסוף, וגם אחרי תיקון התקנות האלה, אם הבנתי נכון את תשובתה של איריס, עדיין לא יהיו להם סמכויות פיקוח ואכיפה לתקנות שנמצאות בחוק האכיפה הסביבתית ואולי גם בתקנות האלה, ולכן יש לתקן - - -

יעקב מרגי: תודה.

יעקב מרגי: אני אשם ביקשתי ממך להרחיב.

יעקב מרגי: הערות נוספות?

גיורא קדר: כבוד היושב-ראש שאל שאלה לגבי ההגדרה.

גיורא קדר: אנחנו בהחלט מודעים לכך שיש הבדל בגדול בין מרינות, וכאן אנחנו חושבים שצריך לעשות דיפרנציאציה כמו שעושים בבתי המלון.

גיורא קדר: מה שדורשים ממלון חמישה כוכבים, לא דורשים מאכסניית נוער או ממלון של שני כוכבים מבחינת הדרישות הבטיחותיות וגם בנושא הדרישות הכלכליות.

גיורא קדר: אני בהחלט מצטרף למה שכבוד היושב-ראש דיבר עליו קודם.

גיורא קדר: גם אנחנו חושבים שצריך לעשות בעניין הזה חלוקה.

יעקב מרגי: אני לא חושב.

יעקב מרגי: אני רק שאלתי.

יעקב מרגי: תודה.

יעקב מרגי: רוני, בבקשה.

גיורא קדר: אבל קלעת למטרה.

יעקב מרגי: תודה.

אהרון זיסו: סמכויות המפקחים לזיהום קיימות כבר לצורך העניין מ-2010 במשרד להגנת הסביבה.

אהרון זיסו: מה שעושים פה עכשיו זה התאמה של ההגדרות.

אהרון זיסו: זה הכול.

יעקב מרגי: ברור.

אהרון זיסו: לגבי מה שאמר גיורא – בדיונים ישבנו גם עם רשויות הכיבוי והתחבטנו בזה הרבה מאוד זמן, כולל עם המעגנות.

אהרון זיסו: האידיאל היה כמובן שיהיה 24 שעות ביממה.

אהרון זיסו: המשמעות של זה בתקנים – צריך לזכור שהמעגנות האלה חיות בתקציב סגור.

אהרון זיסו: מעגנה זה לא גוף שעושה מיליונים, הוא בקושי שורד.

אהרון זיסו: כבר עכשיו השתנו עליהם הוצאה של מאות אלפים, כ-400,000 לסירה ותקן של עובד נוסף לפחות.

אהרון זיסו: כדי לכסות את תוספת השעות של כוננות הסירה זה לפחות תקן אחד שעכשיו אנחנו עושים.

אהרון זיסו: ביחד עם רשויות הכיבוי והמעגנות הגענו לזה.

אהרון זיסו: זה איזה פשרה כדי לתת מענה לרוב שעות היממה.

אהרון זיסו: המשמעות של לעשות 24 שעות ביממה היא כבדה מאוד כלכלית על המעגנות.

יעקב מרגי: הבנו.

מרב תורג'מן: קודם כול, אני מפנה את תשומת לבכם שרשימת הנמלים קבועה בתוספת.

מרב תורג'מן: יש פה ממש רשימה ארוכה של כל המרינות שהתקנות האלה חלות לגביהן.

מרב תורג'מן: דבר שני, בדברי ההסבר שצורפו לתקנות נאמר שמטרת החזקת סירת השירות, בנוסף להחזקה ולטיפול במקרי זיהום וכיבוי שריפות במעגנה זה גם סיוע לבני אדם שנמצאים בכלי השיט.

מרב תורג'מן: אני סבורה שהנוסח לא תואם את האמירה הזאת, כי יש פה רק התייחסות לכלי השיט, "לצורך מתן סיוע לכלי השיט".

מרב תורג'מן: והשאלה היא אם צריך להוסיף את ההפניה גם לצורך סיוע לבני אדם שנמצאים במעגנה או בכלי השיט שבתוך המעגנה.

יעקב מרגי: איזה סיוע?

יעקב מרגי: בסוף זה יהיה שירות חובה.

יעקב מרגי: אם בהתחלה יש קושי טכני, אחר כך למה הוא לא ניקה לו את החרטום.

אהרון זיסו: בגלל זה לא כתבנו את זה.

אהרון זיסו: יש דברים שהם טריוויאליים מבחינתנו.

אהרון זיסו: כלי שיט שקשור ברציף ויש בו שריפה או הצפה, אז הכלי הזה מגיע, או מכבה או גורר אותו החוצה, מרחיק אותו או שואב את המים וכדומה.

אהרון זיסו: כלי שיט שנמצא בתנועה ואיבד יכולת תמרון למשל, יש עליו בהכרח אנשים, או יש עליו שריפה, יש עליו בהכרח אנשים, מאליו ברור שאנחנו לא הולכים לחלץ את כלי השיט ומשאירים את האנשים בשטח.

אהרון זיסו: אנחנו הגדרנו את זה לכלי השיט, והבאתי דוגמה לסיגלית.

אהרון זיסו: בחיל הים למשל הסיוע מוגדר לאנשים ולא לכלי השיט.

אהרון זיסו: מחלצים את האנשים ומשאירים את כלי השיט לתבוע.

אהרון זיסו: אין לנו כוונה לעשות את זה במעגנה, ולכן כתבנו "סיוע לכלי השיט", כי הסיוע לאנשים הוא מובן מאליו.

אהרון זיסו: את לא תלכי לכלי בוער ותכבי אותו ותשאירי את אלה שנכוו שם, זה כבר דברים שקרו ועשו.

אהרון זיסו: מבחינתנו זה טריוויאלי הסיוע לבני אדם, אין מצב הפוך.

אימאן ח'טיב יאסין: זה לא ברור כאן.

אימאן ח'טיב יאסין: זה לא מובן מאליו.

יעקב מרגי: כשלא אומרים משהו, ברגע שאומרים צריך לחדד ולהבהיר.

יעקב מרגי: דווקא הבאת דוגמה שהיא לא כל כך מתאימה.

יעקב מרגי: לא השתמע לי שהסיוע בא לחילוץ והצלה.

יעקב מרגי: בניסוח זה בא לתת סוגיה של כיבוי אש, גרירה - - -

מרב תורג'מן: גם כתוב במפורש "סיוע וכיבוי אש.

יעקב מרגי: אם תגדיר סיוע גם לאנשי צוות בסירות, תצטרך להיכנס לרזולוציות, כי אחר כך אתה חשוף לתביעה.

יעקב מרגי: השאלה מה המטרה העיקרית.

יעקב מרגי: "ממילא אני אראה בן אדם במצוקה, אני אעזור לו" – זה לא עניינך, לא ענייני, לא עניין לתקנות.

יעקב מרגי: השאלה מה מצופה מאותה סירת שירות.

יעקב מרגי: מה שכתוב בתקנות ותו לא?

יעקב מרגי: כל המעבר זה בונוס?

אהרון זיסו: אין בונוס.

אהרון זיסו: הסירה הזאת נמצאת בכוננות, מאוישת באנשים, והיא באה לעזור במקרי מוצקה.

אהרון זיסו: לי יצא פעמיים בזמן שהייתי במעגנה לצאת עם מנהל מעגנה עם סירת שירות לסייע לכלי שאיבד יכולת תמרון והיו עליו אנשים.

אהרון זיסו: זה אוטומטית מעביר אותם למצוקה, כי בשלב הבא הם נזרקים על הסלעים, על שובר הגלים, הסירה מתרסקת ואנשים במצוקה.

אהרון זיסו: מעצם זה שהלכנו וגררנו את הסירה, חילצנו אותה, הצלנו את האנשים למעשה מסיכון.

אהרון זיסו: מבחינת כל מי שעובד במעגנות, הדבר הזה מובן מאליו.

אהרון זיסו: אנחנו מתעסקים במעגנות בבטיחות, בהצלת חיים ובהגנת סביבה.

אהרון זיסו: בטיחות השיט, בטיחות המשתמשים והגנת סביבה.

יעקב מרגי: השירות הזה הוא לאו דווקא במעגנה.

אהרון זיסו: סירת השירות נועדה לתת מענה בתוך המעגנה ובסביבה הסמוכה בלבד.

אהרון זיסו: היא לא יוצאת לחילוץ בלב ים, זה לא תפקידה.

אהרון זיסו: אין לה איוש לזה.

יעקב מרגי: מה המרחק?

יעקב מרגי: מה זה בסביבה הקרובה?

אהרון זיסו: זה משתנה.

אהרון זיסו: זה ברמה של מאות מטרים מהמעגנה, לא מעבר.

אהרון זיסו: היא לא יוצאת לים פתוח.

אהרון זיסו: בשביל זה יש שיטור ימי, חיל הים.

אהרון זיסו: זה לא התפקיד שלה.

יעקב מרגי: שאלנו כדי לחדד נקודה.

יעקב מרגי: לא צריך לפתוח יום עיון.

גיורא קדר: כבוד היושב-ראש, ברשותך, אני חושב שהנושא הזה מוגדר בחוק.

גיורא קדר: כל קברניט וכל משיט חייב לצאת ולחלץ - - -

יעקב מרגי: נעלמת לנו.

יעקב מרגי: אנחנו מביאים זאת להצבעה.

מרב תורג'מן: 4 זה תיקון לתקנה 36.

יעקב מרגי: מי בעד?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: תקנה 4 אושרה.

יעקב מרגי: זה התאמה.

יעקב מרגי: מי בעד?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: אושר.

יעקב מרגי: זה הגדרה בלבד.

יעקב מרגי: תעלו לי את האקדמיה ללשון העברית.

יעקב מרגי: מה ההבדל בין דליקה לשריפה?

אהרון זיסו: זה מושגים של כב"א, הם ביקשו לשנות את זה.

אהרון זיסו: כמו שהם ביקשו לשנות את ההגדרה שלהם ממכבי אש לרשות הארצית לכבאות, הם ביקשו - - -

יעקב מרגי: כבאות והצלה איתנו?

יעקב מרגי: בבקשה, אדוני.

יעקב מרגי: מה ההבדל בין שריפה לדלקה.

חיים תמם: אלה מילים נרדפות.

חיים תמם: אנחנו משתמשים במילה דלקה, שהיא יותר רווחת.

יעקב מרגי: גם זה התאמה.

מרב תורג'מן: אני רק אוסיף שחסרה פה האות וי"ו כי בתקנות עצמן זה "ושריפה" וזה צריך להיות "ודלקה".

יעקב מרגי: נתקן בהתאם.

יעקב מרגי: מי בעד תיקון תקנה 49?

יעקב מרגי: אושרה.

יעקב מרגי: אין מתנגדים, אין נמנעים.

יעקב מרגי: אושרה.

יעקב מרגי: תיקון התוספת.

יעקב מרגי: תסבירי לנו, למה נצרכנו לזה?

אהרון זיסו: כשהכנסנו את התקנות לתוקף ב-2010 מעגנת שביט היא היחידה מתוך המעגנות, שאין לה הכרזת נמל משלה פרטנית.

אהרון זיסו: היא חלק מנמל חיפה, מתוך הכרזת נמל חיפה.

אהרון זיסו: ואז היינו צריכים להגדיר היכן חלות תקנות המעגנות.

אהרון זיסו: בתור שלב ראשון אמרנו:

אהרון זיסו: שטח המים שתחום בין הרציפים ונראה בהמשך איך זה מסתדר ואיך עובדים עם זה.

אהרון זיסו: זה אחד.

אהרון זיסו: מרינה אילת – במועד התקנת התקנות היה נמל שנקרא "נמל מעגנות ים סוף", שהוא נמל שהוכרז מתישהו בשנות ה-60 אם אני לא טועה, וכלל את כל קו המים של אילת, מגבול ירדן ועד גבול מצרים, מקו החוף ועד 300 מטר מקו החוף בים.

אהרון זיסו: למעשה כל חופי הרחצה של אילת היו נמל, שזה בעליל לא הגיוני.

אהרון זיסו: התחלנו בסביבות 2008 לתקן את זה.

אהרון זיסו: אמרנו שאנחנו מוציאים את כל חופי הרחצה מתחום ההכרזה ונכריז על מרינה אילת כמו כל מרינה נורמלית בארץ.

יעקב מרגי: זה המפרצון הזה בין המלונות?

אהרון זיסו: זה לא מפרצון, זה לגונה, אבל כן.

אהרון זיסו: הרעיון הוא נכון.

אהרון זיסו: אתה צודק.

יעקב מרגי: דרך אגב היא מלאכותית.

יעקב מרגי: היא לא טבעית.

אהרון זיסו: אתה צודק.

אהרון זיסו: נכון.

אהרון זיסו: במועד התקנת התקנות, ב-2010, העבודה שלנו על ביטול נמל מעגנות ים סוף והכרזת נמל מרינה אילת הייתה ברמה של עוד שבוע-שבועיים, אבל פה אמר לנו היושב-ראש, ובצדק: כל עוד זה לא הוכרז, זה לא קיים, תבואו לתקן את זה כשזה יהיה.

אהרון זיסו: תיקנו את זה, ועכשיו אנחנו מבקשים לתקן לגבי אילת.

אהרון זיסו: זה אחד.

אהרון זיסו: לגבי שביט, עם הניסיון שצברנו, נתנו למנהל המרינה – לכל מנהל מרינה כזה יש סמכויות.

אהרון זיסו: הרי יש כתב מינוי ויש סמכויות, ושביט זה היחיד שהסמכויות שלו היו רק במים – אמרנו: זה לא הגיוני, יש לו מספנה, יש לו מבנים, יש לו דברים שהוא אחראי עליהם, ולכן עכשיו באנו לתקן את זה ואמרנו: התחום שתחום בין גדרות המעגנה.

יעקב מרגי: על הדרך בנמל אילת - - -

אהרון זיסו: נמל אילת מוכרז בנפרד, הוא לא מעגנה.

יעקב מרגי: הוא מתוחם או שגם הוא על כל המפרץ?

אהרון זיסו: לא.

אהרון זיסו: יש לו שטח ים גדול מאוד, כל אזור העגינה למשל.

יעקב מרגי: אבל הוא מתוחם.

אהרון זיסו: הוא מתוחם, אבל הוא לא בתקנות האלה כי הוא לא מעגנה.

יעקב מרגי: ברור.

יעקב מרגי: אנחנו עושים סדר.

אהרון זיסו: לכל נמל יש תחום הכרזה.

יעקב מרגי: כשאתה עושה סדר בבית, אתה חושב שאתה בא לסדר מגרה אחת, ויוצא לך שש מגרות.

אהרון זיסו: אתה צודק, גם בנמל אילת דרך אגב עשינו תיקון הכרזה בסביבות 2012, אם אני לא טועה.

יעקב מרגי: תודה.

יעקב מרגי: יש התייחסויות?

רן עמיר: אני מנהל היחידה הארצית להגנת הסביבה הימית מהמשרד להגנת הסביבה.

רן עמיר: רציתי לחדד נקודה חשובה בדבריו של רוני קודם בנושא סמכויות המפקחים להגנת הסביבה הימית.

רן עמיר: נאמר שהתקנות שלנו הן מ-2010, זה נכון.

רן עמיר: בתקנות האלה באמת רשומות סמכויותינו כבר מ-2010, אבל זה חשוב מאוד, מכיוון שסמכויות החקירה המלאות נעדרות כרגע מחוק הגנת הסביבה, וזה מה שקודם סיגלית, היועצת המשפטית של משרד התחבורה, התייחסה אליו ואמרה שחובה שם לתקן, מכיוון שכרגע אין לנו בפעול סמכויות - - - לפי התקנות האלה.

יעקב מרגי: אז תעבדו מהר כפי שמשרד התחבורה עבד.

יעקב מרגי: לקח לו כמה שנים, אבל הוא עבד בסוף.

יעקב מרגי: תגמרו את זה.

יעקב מרגי: אין לי רק לומר לכם: תתקנו.

יעקב מרגי: זה לא בוועדה הזאת, אבל חשוב שתהיה התאמה.

רן עמיר: זה בעבודה משותפת.

יעקב מרגי: חשוב שתהיה התאמה וקורלציה וחיבור.

יעקב מרגי: תודה רבה לך על ההערה.

גיורא קדר: כבוד היושב-ראש, מאחר שקודם נתקעתי, משפט אחד.

גיורא קדר: חובתו של כל משיט וכל קברניט לצאת להצלת חיי אדם בים.

גיורא קדר: זה לא מנדטורי, הוא חייב לעשות את זה.

יעקב מרגי: זה כמו שבועת הרופא.

גיורא קדר: דומה מאוד.

סיגלית ברקאי: זה קבוע גם בחקיקה.

גיורא קדר: יש בחקיקה בין-לאומית בארץ וכן הלאה.

יעקב מרגי: תודה רבה.

יעקב מרגי: היה חשוב שזה ייאמר.

סיגלית ברקאי: בהקשר רק למה שרני אמר, אני רק אחזור שוב ואגיד שאנחנו אכן עובדים עם המשרד להגנת הסביבה.

סיגלית ברקאי: זה לא משהו שאמרתי מקודם, אלא דווקא איריס אמרה, אבל אנחנו אכן עובדים עם המשרד להגנת הסביבה להסדיר את הנושא הזה של האכיפה.

סיגלית ברקאי: זה לא קשור לתיקון הזה.

יעקב מרגי: ברור, אבל צריך שזה יהיה.

יעקב מרגי: תודה.

יעקב מרגי: מי בעד התיקון לתוספת?

יעקב מרגי: אושר.

יעקב מרגי: אין מתנגדים.

יעקב מרגי: אין נמנעים.

מרב תורג'מן: כמו שאמרנו התקנות האלה מטילות נטל על המעגנות ומחייבות אותן להציב סירות שירות.

מרב תורג'מן: השאלה אם יש מעגנות שלא ערוכות עדיין לתקנות האלה ואולי יש צורך בדחיית התחילה כדי לאפשר פרק זמן מסוים להיערכות לתחילת התקנות?

מרב תורג'מן: נזכיר שוב שזה עבירה פלילית, אי-החזקת סירת שירות.

מרב תורג'מן: האם יש כבר גיוס של אנשי צוות?

יעקב מרגי: אין יד שנייה?

אהרון זיסו: אין.

אהרון זיסו: זה סירות ייעודיות שמעודכנות עם כל הדרישות שלנו.

אהרון זיסו: יש כאלה בעולם, אבל לוקח זמן לרכוש ולהביא.

אהרון זיסו: זה לא פה.

אהרון זיסו: זה לא מהיום למחר.

אהרון זיסו: זה סדר גודל של ארבעה חודשים מהתהליך.

אהרון זיסו: המשמעות השנייה היא, כפי שנאמר, זה כוח-אדם, זה גיוס עוד עובד כזה, איש ים, למרינה ולהכשיר אותו, וזה גם יכול להיות סדר גודל של שלושה חודשים, מכרז, ומיון והכשרה.

אהרון זיסו: זה סדרי הגודל, וכן יש מקום לגיטימי לחלוטין לתת להם - - -

יעקב מרגי: למה לא שמתם את זה מלכתחילה בתקנות?

סיגלית ברקאי: לא הייתה דרישה משום גורם כלשהו, ובעיקרון - - -

יעקב מרגי: לא צריך שתהיה דרישה.

יעקב מרגי: כמו שחשבתם על סירת שירות והתאמה, צריך גם לחשוב על יכולת המימוש והיישום של התקנות.

סיגלית ברקאי: צריך להבין שהתקנות האלה, התחלנו תהליך של התקנה שלהן כבר משנת 2017.

יעקב מרגי: כל אנשי הים הם "על מי מנוחות ינהלני"?

סיגלית ברקאי: הם ידעו שזה בקנה, הם ידעו - - -

יעקב מרגי: ברוב נדיבותה של היועצת המשפטית של הוועדה בואו נקבע.

סיגלית ברקאי: דיברנו עם היועצת המשפטית - - -

אהרון זיסו: מבחינתנו זה בסדר.

סיגלית ברקאי: אפשר לקבוע עד ה-1 בפברואר, תאריך שעד אז הם יספיקו להיערך עם הציוד.

יעקב מרגי: ה-1 בפברואר הקרוב?

סיגלית ברקאי: 2021.

אהרון זיסו: גם מרץ זה בסדר מבחינתנו.

יעקב מרגי: אני חושב שזה מעט מדי זמן.

אימאן ח'טיב יאסין: כמה זה מבחינת עלות כלכלית כל התהליך הזה?

אהרון זיסו: הרכישה של הסירה?

אהרון זיסו: תלוי איזה סירה.

אהרון זיסו: לכל מרינה זה גודל אחר.

אהרון זיסו: זה בין 350,000 ל-400,000 שקל, והתקן של עובד, זה תקן עובד ים.

יעקב מרגי: הרי לא חוכמה לקבוע תאריך ואחר כך – אחריי המבול.

אימאן ח'טיב יאסין: לפחות צריך חצי שנה.

אימאן ח'טיב יאסין: לפחות.

סיגלית ברקאי: מרבית המעגנות כבר ערוכות ומוכנות.

יעקב מרגי: לאלה שלא ערוכות.

יעקב מרגי: לאותו אחד שמחכה לתקנות.

סיגלית ברקאי: 1 במרץ?

סיגלית ברקאי: זה בעוד ארבעה חודשים.

סיגלית ברקאי: זה נראה לנו פרק זמן סביר ארבעה חודשים.

יעקב מרגי: אתה בעצמך אמרת שזה מינימום ארבעה חודשים – הזמנה, מכרוז הובלה.

יעקב מרגי: קחו 1 באפריל.

יעקב מרגי: בדרך כלל אנחנו לא נדיבים, רק שזה יום ראשון.

יעקב מרגי: ..

מרב תורג'מן: נזכיר שגם לוקח זמן לפרסם את התקנות ברשומות, ועד שהן נכנסות לתוקף יהיו עוד אי-אלו ימים, אני מניחה, או אולי שבועות.

אהרון זיסו: נעשה 2 באפריל, שלא יגידו שעבדנו עליהם.

אהרון זיסו: ..

סיגלית ברקאי: מבחינתנו אפשר, רק תזכור שככל שאנחנו דוחים יותר את התחילה, זה אומר שאין את הציוד הזה במעגנה בסופו של דבר.

סיגלית ברקאי: זאת המשמעות.

יעקב מרגי: מה היה עד היום?

סיגלית ברקאי: יש סירת שירות, אבל ככל שאין תקנות הם לא מוכנים להצטייד.

יעקב מרגי: גברתי, אין הרבה כאלה, אבל אני מייחס חשיבות להליך של חקיקה.

יעקב מרגי: החיפזון מן השטן.

יעקב מרגי: מה גם שהיועצת המשפטית ציינה שזה עבירה פלילית.

יעקב מרגי: תנו זמן היערכות.

יעקב מרגי: הלוואי ותהיו אתם, המשרד, מוכנים בסוגיה הזאת באכיפה ובקרה ב-1 באפריל.

יעקב מרגי: קודם כול, תיקון התוספת אושר.

יעקב מרגי: לא אמרתי את זה אחרי הצבעה.

יעקב מרגי: ואנחנו מוסיפים את סעיף התחילה.

מרב תורג'מן: סעיף התחילה, אדוני, זה ב-1 באפריל?

יעקב מרגי: 1 באפריל.

מרב תורג'מן: 21 כמובן.

יעקב מרגי: כמובן.

יעקב מרגי: הגיע הזמן שמשרדי הממשלה ילמדו מהמחלקות המשפטיות של הכנסת מה זה דיוק.

מרב תורג'מן: רק תצביע על סעיף התחילה.

יעקב מרגי: יצרנו אותו.

יעקב מרגי: מי בעד סעיף התחילה?

יעקב מרגי: אושר.

יעקב מרגי: אין מתנגדים.

יעקב מרגי: אין נמנעים.

יעקב מרגי: אושר.

יעקב מרגי: תודה רבה לכם, שיהיה ים שקט.

יעקב מרגי: הישיבה נעולה.